## La Comunitat Valenciana rep 2,3 milions d’euros per a les ajudes a inversions de la Intervenció Sectorial Vitivinícola per a 2025 i 2026

*** Esta injecció econòmica reforça la competitivitat de les empreses i promou millores tecnològiques, desenrotllaments de nous productes o millores en l’eficiència dels processos
* Les empreses valencianes perceptores podran escometre projectes d’inversions de més de 5,8 milions d’euros**

La Comunitat Valenciana rep un total de 2.355.653,82 euros de les ajudes a inversions de la Intervenció Sectorial Vitivinícola per a les anualitats de 2025 i 2026.

El mes de juliol s’ha resolt la concessió d’estes ajudes, i ja s’ha notificat a les empreses beneficiàries valencianes, que en són 18.

La distribució de fons per a esta segona convocatòria d’ajudes a les comunitats autònomes es va acordar en la Conferència Sectorial d’Agricultura i Desenrotllament Rural del 17 de juny.

Estes sol·licituds de la Comunitat Valenciana suposen una inversió de 5.889.134,55 euros, que s’executaran en dos anualitats: 1.786.354,14 euros en 2025 i 569.299,68 euros en 2026, la qual cosa suposa una intensitat mitjana d’ajuda del 40 %.

Les inversions previstes en esta ajuda sectorial estan destinades a millorar la competitivitat de les empreses promovent millores tecnològiques, desenrotllaments de nous productes o millores en l’eficiència dels processos.

Per tant, és fonamental mantindre el suport perquè la indústria enològica es continue assentant en el territori valencià i exercisca l’empenyiment necessari que òbriga nous mercats als nostres vins i productes del sector vitivinícola.

Així, estes ajudes estan destinades a donar suport a inversions materials i immaterials en instal·lacions de transformació i infraestructures vinícoles, així com en estructures i en instruments de comercialització, fins i tot amb la finalitat de millorar l’estalvi d’energia, l’eficiència energètica global i els processos sostenibles.

En concret, comprén la construcció, l’adquisició o la millora de béns immobles; la compra de nova maquinària i equip fins al valor de mercat del producte.

Dins d’estos gastos queden incloses les inversions en actius materials consistents en sistemes que generen energia, sempre que la quantitat d’energia anual generada no supere la quantitat d’energia consumida anualment en les instal·lacions objecte de la inversió.

També s’inclouen gastos administratius com ara honoraris d’arquitectura, enginyeria i assessoria, i l’adquisició o el desenrotllament de suports lògics d’ordinador i l’adquisició de patents, llicències, drets d’autor i el registre de marques col·lectives.

Fecha: 26/08/2024